
Inhoudsopsomming



Inleiding tot graad 12:
Deur die loop van die jaar sal jy heelwat inhoud ter voorbereiding van jou NSS-eindeksamen  moet dek. Lewensoriëntering is nie 'n vak waar jy net 'n hele klomp inhoud kan memoriseer en dan dink jy is gereed om jou finale eksamen te skryf nie. Jy moet die inligting in baie verskillende situasies kan assimileer en toepas. Dit vereis 'n sekere houding van die begin af.

Jou verantwoordelikhede sluit die volgende in:
· Let op in die klas (of aanlyn) en maak aantekeninge.
· Raak betrokke by die besprekings en aktiwiteite.
· Vra vrae as jy iets nie verstaan nie.
· Besin oor hoe die inligting in jou eie lewe toegepas kan word.
· Luister na die stories wat jou klasmaats vertel, respekteer hul antwoorde en probeer hul situasies verstaan.
· Hou die nuus dop, lees artikels en ontwikkel 'n mening oor aktuele nuus in Suid-Afrika.

Les 1 – Stres 
· Pas 'n reeks lewensvaardighede toe wat nodig is om by verandering aan te pas as deel van deurlopende gesonde leefstylkeuses: Stressors, verandering en lewenskwaliteit
· Identifiseer en definieer stres, en stressors: Fisiese-, emosionele-, sosiale- en omgewingsfaktore (misbruik, roeping, lewenskrisisse, persoonlikheid en sosiale druk)

Wat is die verskil tussen vrees / angs en stres?
· Vrees of angs is 'n emosie wat veroorsaak dat jy ongemak en senuweeagtigheid ervaar.
· Stres sluit gevoelens van vrees in, maar daar is 'n voortdurende of toenemende gevoel van druk of verwagting. Wanneer jy oorweldig voel, kan jy angs ervaar.
· Die druk wat tot stres lei, word stressors genoem. Dit kan fisies, sosiaal, emosioneel of omgewingsgebaseerd wees.

Die VYF areas waaruit 'n individu bestaan: 
· Fisies – Dit verwys na jou liggaam: om fisies fiks te wees, gesond te eet en genoeg te slaap. Jy behoort hierdie balans te probeer handhaaf.
· Sielkundig – Dit verwys na die geestelike of emosionele toestand van 'n persoon. Dit sluit ook die begeerte in om jouself te verbeter deur riskante gedrag te vermy en jouself met jou opvoeding te bemoei om sodoende die beste persoon te word wat jy kan wees.(selfverwesenliking)
· Sosiaal – Dit behels om goeie verhoudings met jou familie en vriende te hê. Dit verwys ook na jou betrokkendheid by gemeenskapsgeleenthede en vrywilligerswerk.
· Emosioneel – Hierdie aspek handel oor jou vermoë om jou emosies te verken, uit te druk en te beheer. Jy kan die emosionele reaksies van ander herken en besef hoe dit jou beïnvloed. Hierdie eienskap staan bekend as emosionele intelligensie (EI).
· Geestelik – Dit verwys na jou keuse om ‘n godsdienstige oortuiging te volg: om die waardes van jou godsdienstige geloof te volg en vrede en hoop deur meditasie en gebed te vind.


Stres kan die balans van hierdie verskillende areas in jou lewe beïnvloed. Verlede jaar het jy geleer dat 'n gesonde persoon 'n gebalanseerde persoon is. Stres kan hierdie areas soos volg beïnvloed:

· FISIESE STRESSOR – Fisiese faktore veroorsaak stres wat jou liggaam beïnvloed. Bv. Gebrek aan oefening, fisiese mishandeling en oormoegheid. Dit sluit ongesonde leefstylkeuses, alkoholmisbruik, kafeïenverslawing en seksuele losbandigheid in.
· EMOSIONELE STRESSOR – Dit verwys na jou gevoelens, reaksies op lewenservarings en hoe jy oor jouself voel. Voorbeelde van lewenskrisisse wat stressors kan wees: tienerswangerskap, die dood van 'n ouer, werkloosheid in die huis, ensovoorts. Verandering kan ook 'n stressor wees, soos om te verhuis of in jou matriekjaar van skool te verander.
· SOSIALE STRESSORS – Dit verwys na jou verhoudings met familie, vriende en die samelewing as ’n geheel. Byvoorbeeld, egskeiding in die gesin, geslagsdiskriminasie in die samelewing, afknouery onder eweknieë en die verbrokkeling van vriendskappe of verhoudings, ensovoorts.
· OMGEWINGSTRESSOR – Dit verwys na die ruimtes waarin jy leef, soos jou huis, skool of werk. Voorbeelde is ook besoedeling wat deur verkeer veroorsaak word, natuurrampe soos brande of vloede, ’n gebrek aan privaatheid in jou huis, gebrek aan sonlig, ensovoorts.

Hierdie stressors raak die meeste van ons. Dit kan opgesom word as eksterne faktore wat die verhoging van jou stresvlakke veroorsaak. Wanneer hierdie faktore vir 'n lang tydperk voortduur en toenemende druk veroorsaak, staan dit as chroniese stres bekend. Die toenemende impak oor 'n lang tydperk kan tot geestesgesondheidsiekte of fisiese siektes soos maagsere of IBS (Prikkelbare Dermsindroom) lei.

Les 2 – Assesseer Stresvlakke
· Tekens en simptome van stres, positiewe en negatiewe stres.
· Assesseer jou eie vermoë om stres te voorkom.
· Hantering van stres: hanteringsmeganismes en/of bestuurstegnieke, ontwikkeling en
implementeer eie strategie.

Onthou, stres is 'n normale deel van die lewe en kan ook nuttig wees. Positiewe stres kan jou motiveer om iets  uitsonderlik te doen deur die vrystelling van adrenalien in jou bloedstroom. Byvoorbeeld: Aan die begin van 'n wedloop of voor 'n toets ervaar jy stres wat jou sal motiveer om aksie te neem.

As jy egter te lank in 'n stresvolle situasie verkeer, word dit negatiewe stres. Byvoorbeeld: Langdurige spanning oor 'n eksamen as gevolg van te min studie kan veroorsaak dat jy werk in die toets vergeet. Daar kan ook fisiese tekens van negatiewe stres wees. Byvoorbeeld: ’n Gebrek aan slaap, ooreet, ondervoeding, naarheid ensovoorts.

’n Mens het vaardighede nodig om jouself te bestuur wanneer jy gestres voel. Jy moet kan bepaal hoe gestres jy is. Verwys na Aktiwiteit 1. (Les 2 – Werkkaart).


Almal het verskillende maniere waarop hulle stres hanteer. Miskien voel jy soms dat jy net moet gaan hardloop of 'n middagslapie moet neem. Oor die jare ontwikkel almal verskillende hanteringsmeganismes. Sommige van hierdie hanteringsmeganismes is nie regtig gesond nie. Verwys na Aktiwiteit 4 (Les 2 – Werkkaart).







Les 3 – Konflikhanteringssvaardighede 
· Onderskei tussen interpersoonlike konflik en intrapersoonlike konflik.
· Reaksiestyle in konfliksituasies: vermyding/ontkenning, mededinging, samewerking, ooreenstemming, inskiklikheid

Baie mense sukkel met enige vorm van konflik en vind dat dit tot stres of angs lei. Die realiteit is dat daar altyd konflik in die lewe sal wees, en ons moet leer hoe om konflik te bestuur en op te los. Konflik kan op twee maniere plaasvind: intrapersoonlik of interpersoonlik. Intrapersoonlike konflik vind intern plaas. Jy kan sukkel met 'n innerlike konflik wanneer jy worstel om ’n situasie te verwerk of ‘n besluit te neem. Interpersoonlike konflik ontstaan tussen verskillende mense. 

Wanneer meningsverskille tussen individue plaasvind, ontstaan konflik. Konflik is dikwels die gevolg van verskillende standpunte. In beide situasies benodig ons konflikoplossing. Konflikoplossing beteken om 'n ooreenkoms te bereik wat die oorsaak van konflik sal oplos.

Jy moet bewus wees van hoe jy konflik hanteer. Wanneer ons 'n konfliksituasie teëkom, sal sommige van ons eerder wil wegkruip as om die situasie aan te spreek, ander sal die situasie, kop eerste, aanpak. Albei hierdie reaksiestyle het positiewe en negatiewe reaksies tot gevolg. Verskillende reaksiestyle ten opsigte van konflik kan die volgende wees:
· Vermyding / Ontkenning
· Inskiklikheid
· Mededinging
· Samewerking
· Ooreenstemming

Om konflik op te los, vereis 'n houding waar jy aanvaar dat die probleem aangespreek moet word en die ander persoon nie aangeval moet word nie. Albei partye moet saamwerk om die probleem op te los. Dit beteken dat ’n positiewe gesindheid noodsaaklik is wanneer dit kom by die konflikoplossing.

Om konflik op te los, moet die volgende plaasvind:
· Reik uit na die ander persoon.
· Tree in gesprek met die ander persoon.
· Soek na oplossings vir die probleem.
· Wees oop en eerlik.
· Luister aandagtig na die ander persoon.
· Maak voorstelle oor hoe die probleem opgelos kan word.
· Eindig op 'n goeie noot.


Wanneer jy in ’n konfliksituasie betrokke is, moet jy onthou dat daar verskillende maniere is waarop jy kan kommunikeer:
· Beoefen selfgelding – Dit beteken jy het selfvertroue, jou kommunikasie is duidelik en ferm, en jy toon respek aan die ander persoon. Daar is geen geskree of verkleinering van die ander persoon nie.
· Luister – Terwyl die ander persoon hul rede vir die konflik deel, luister na wat hulle sê, probeer verstaan waarom hulle aanstoot geneem het of seergemaak voel.
· Gebruik "ek"-sinne – Dit is belangrik om op jou eie emosies en opinies te fokus en nie die ander persoon te beskuldig nie. Byvoorbeeld: Ek het verleë gevoel toe jy nie betyds by ons partytjie opgedaag het nie. Aantyging: Jy is nooit betyds nie en jy laat my altyd verleë voel!
· Selfbeheersing – Bestuur jou reaksie in 'n situasie deur jou emosies te beheer. Byvoorbeeld: As jy kwaad is, tel tot 10 en haal tussen elke nommer asem voordat jy reageer.


Les 4 – Verhoudings  
· Bespreek die belangrikheid daarvan om positiewe verhoudings te inisieer, op te bou en te onderhou:
· Belangrikheid van kommunikasie
· Begrip van ander
· Kommunikasie van gevoelens
· Oortuigings en houdings 
· Faktore wat effektiewe kommunikasie beïnvloed: Persoonlikheid, houdings en waardes, aanvaarding van verantwoordelikhede, gepaste uitdrukking van sienings en gevoelens, respek vir ander se gevoelens

Verandering is onvermydelik, maar hoe jy die verandering hanteer, sal bepaal hoe vinnig jy aanpas. Een van die groot veranderinge wat sal plaasvind, is vorming van vriendskappe. Jy kan van jou beste vriende in die toekom verloor aangesien julle moontlik uitmekaar kan groei.

Om na skool nuwe vriendskappe te maak is ook baie uitdagend. Die sleutel tot die skep van hierdie vriendskappe is kommunikasie.

Ontwikkel die volgende vaardighede:
· Leer om 'n gesprek te INISIEER. Moenie bang wees om geselsies aan te knoop om mense rondom jou aan die praat te kry nie. Vra hulle oor hulself, dit sal hulle aan die praat kry.
· Doen moeite om 'n persoon se naam te leer.
· Wees bereid om 'n bietjie oor jouself te deel. Vermy spog of pronk.
· Bly op hoogte van die jongste nuus en onderwerpe sodat jy aan besprekings kan deelneem.
· Sluit aan by klubs of groepe waar mense dieselfde belangstellings deel, bv. sportklubs
· Word 'n GOEIE luisteraar!  Dit beteken om te herformuleer wat iemand sê om te wys dat jy geluister het soos:
· Dit klink of jy voel.... Omdat....
· Ek hoor dat jy sê .....
· So het jy gevoel....
· Volg die goue reël van vriendskap: Luister na ander soos jy wil hê hulle moet na jou luister.

Daar is tye in vriendskappe wanneer kommunikasie negatief beïnvloed word. Daar is verskeie faktore wat effektiewe kommunikasie direk sal beïnvloed, byvoorbeeld:
· Persoonlikheid – Elke persoon het 'n unieke persoonlikheid. Sommige is meer geneig om positief te wees en altyd die glas halfvol te sien, terwyl ander die glas altyd as halfleeg beskou. Hierdie verskillende persoonlikhede kan mekaar irriteer en die openlikheid van hul kommunikasie beïnvloed.
· Houdings en waardes – Indien jy eerlikheid as ’n waarde hoog ag, en 'n vriend(in) jok oor waar hulle was, kan dit jou laat voel asof julle vriendskap nie sal uitwerk nie. Ons houdings en waardes is direk gekoppel aan ons identiteit en karaktertrekke. As ons ongemaklik voel met iemand as gevolg van hul houding (wat hulle oor ander mense sê of glo), beïnvloed dit die kommunikasie en toekoms van die vriendskap.
· Gepaste uitdrukking van sienings en gevoelens: Soms het jy 'n vriend(in) wat praat sonder om te dink oor hoe sy/haar opinie diegene rondom hom/haar kan beïnvloed. Hy/sy voel hy/sy het die reg om sy/haar mening te lug, maar neem nie verantwoordelikheid vir die impak van vryheid van spraak nie. Dit is belangrik om te leer om emosies te bestuur ten opsigte van die uitspreek van menings en die reaksie op iets wat jou seermaak.
· Respekteer die gevoelens van ander.





Les 5 – Aanpassing by groei en verandering
· Verandering in omstandighede (persoonlik, sosiaal, werk).
· Oorgang tussen skool- en post-skool bestemming.
· Doen navorsing oor en akkommodasie- en vervoerreëlings en bepaal moontlike uitdagings.
· Bespreek die positiewe en negatiewe aspekte van verandering.

Sommige mense hou van verandering en ander haat dit, verandering is deel van die lewe en ons moet leer om aan te pas sodat ons as individue deur hierdie oorgangstydperke kan groei. Oorgang is die term wat verwys na die beweging van skool na 'n ander bestemming, bv. universiteit of die werkplek. Verandering kan ook plaasvind as gevolg van gebeure of omstandighede in jou lewe wat buite jou beheer is. Baie gesinne is byvoorbeeld die afgelope paar jaar ekonomies negatief geraak en dit sal 'n impak op hul toekomsplanne hê.

Hoe jou lewe as ’n student of werknemer van jou ervaring op skool kan verskil:
· Skool – Onderwysers volg op wanneer jy skool mis; Kollege/universiteit – Niemand volg op as jy lesings mis nie; Werksomgewing – Jy sal 'n mediese sertifikaat nodig hê of geld verloor as jy werk mis.
· Skool – Uniform word verwag; Kollege/universiteit – Dra wat jy wil; Werksomgewing – Trek volgens gepaste kleredragkodes vir die werksomgewing aan.
· Skool – Gewoonlik voorsien familie kos, klere en wasgoed. Kollege/universiteit en werk – Jy moet vir jouself voorsien.

Herinnering aan aktiwiteit: Jy het die geleentheid van 'n leeftyd gekry om volgende jaar in Parys te werk. Jou maatskappy het gesê hulle sal vir verblyf betaal. Jou werk sal naby die Eiffeltoring wees. 

Doen navorsing oor die volgende:

· Moontlike gebiede waar jy kan woon (koste van 'n woonstel).
· Beste vorm van vervoer.
· Oorweeg moontlike uitdagings om in 'n vreemde land te woon.
· Oorweeg TWEE positiewe en TWEE negatiewe aspekte van hierdie verandering.

